Kultura Maribor

Med svetlobo in transcendenco
2026-10-01 10:00 - 2026-10-22 17:00 (Europe/Paris) | Maribor center / Vodni stolp
Poetične podobe Zdravka Luketiča odpirajo prostor za umik, občutenje in notranji mir.
Razstava Zdravka Luketiča v Vodnem stolpu predstavlja izbor novejših del, v katerih umetnik skozi simbolno, figuralno in asociativno govorico raziskuje duhovne razsežnosti človeka ter njegovo notranjo povezanost z naravo, svetlobo in prostorom tišine. Motivni svet razstave sestavljajo labodi, lebdeče figure, poti, svetlobni vrtinci in subtilne krajine, ki se pred gledalcem razpirajo kot vizualne meditacije o minljivosti, bližini in upanju.
Luketičev slikarski izraz temelji na transparentnih nanosih barve, značilni akvarelni mehkobi ter prepletanju simbolov in intuitivnih struktur. Dela prežema občutek gibanja med materialnim in transcendentalnim svetom, med zemeljskim in svetlobnim.
Razstava v ambientu Vodnega stolpa odpira prostor kontemplacije in obiskovalca vabi v svet notranje tišine, poetične svetlobe in univerzalnih človeških vprašanj.
Razstava bo na ogled med 1. in 22. oktobrom 2026, vsak dan med 10. in 17. uro.

Povezava do originalnega članka

Tolkala za radovedneže
2026-10-06 10:00 - 11:00 | Maribor center / Dvorana Union
koncert Mladinskega cikla 2026/2027

SLOVENSKI TOLKALNI PROJEKT (SToP)
Komentirani koncert
Skupina Slovenski tolkalni projekt (krajše SToP) deluje od leta 1999. Tolkalce je združila želja po komornem muziciranju, izvajanju kakovostnih skladb ter raziskovanju novih zvokov tolkal. Tako na zanimivih, predvsem pa ritmičnih koncertih predstavljajo celo paleto klasičnih, etnoloških in drugih tolkal, kar lahko pomeni tudi kuhalnice, posode, igrače, avtomobilske zavore, cevi, loparje za namizni tenis, žoge, žeblje, kladiva, sode, piščalke, raglje in tako dalje.
Odprtost glasbenim vplivom in novim idejam vodi akademske tolkalce, ki so se povezali v SToP, v zanimive projekte. Njihova sposobnost in želja po izvajanju klasične glasbe, lastnih skladb in tudi sodobne elektro-akustične tolkalne glasbe potrjujeta edinstvenost te skupine v Sloveniji in tujini.
Programska knjižica 2026/2027
Vstopnice: 5 €

Povezava do originalnega članka

Tolkala od blizu
2026-10-08 15:00 - 16:00 | Maribor center / Dvorana Union
Komentirani koncert predstavlja raznolik svet tolkal – od pavk do samozvenečih in membranskih glasbil – ter skozi zanimive razlage in zvoke približa njihovo vlogo, način igranja in razvoj v orkestrski glasbi.
1. koncert Mladinskega cikla 2026/2027
SLOVENSKI TOLKALNI PROJEKT (SToP)
Komentirani koncert
Tolkala so glasbila, na katera igramo tako, da z roko ali s paličastimi pripravami (tolkalci) udarjamo nanje. To poimenovanje izhaja iz načina igranja na te inštrumente, sicer pa se v akustičnem smislu delijo v dve skupini: idiofone in membranofone. Pri idiofonih (samozvenečih) zveni snov, iz katere je narejeno glasbilo, pri membranofonih pa zvenijo napete membrane, narejene iz ustrojene kože. Višina tona je odvisna od velikosti glasbila oziroma opne. Tolkala bi lahko razdelili še na dve vrsti: na tista, ki intonirajo, in tista, ki ne intonirajo (z nedoločljivo tonsko višino).
Kar zadeva način izvajanja, najdemo pri tolkalih največ različnih vrst inštrumentov v primerjavi z ostalimi skupinami glasbil. V preteklih obdobjih klasične glasbe si je pot v simfonični orkester izborilo le malo tolkal. Sprva so bile stalno zastopane samo pavke, medtem ko so ostala tolkala nastopala le priložnostno. Nasprotno pa bomo imeli mi tokrat priložnost spoznati celo vrsto raznolikih tolkal.
Programska knjižica 2026/2027
Vstopnice: 5 €

Povezava do originalnega članka

Barcelona Gipsy balKan Orchestra
2026-10-14 20:30 - 23:00 | Maribor center / Dvorana generala Maistra
Balkanski ritmi brez meja. BGKO prinaša večer strasti, tradicije in energije, ki občinstvo odnese naravnost v ples.
Zasedba Barcelona Gipsy BalKan Orchestra (BGKO) se je po štirinajstih letih strastnega ustvarjanja trdno usidrala kot nesporna avtoriteta na svetovni balkanski glasbeni sceni. Njihovo edinstveno prepletanje različnih glasbenih tradicij v prepoznaven zvok je osvojilo srca in misli občinstva po vsem svetu ter preseglo vse umetniške in geopolitične meje.
Skupina si je svojo brezčasno pot utrla z močjo nastopov v živo, s seboj pa nosi bistvo sedmih prepletenih zgodb iz različnih kultur in načinov življenja. Na svojem sedmem studijskem albumu se BGKO poleg predanosti tradicionalni glasbi podaja tudi na dinamično potovanje z avtorskimi skladbami, besedili po meri in melodijami, ki so potrpežljivo čakale na dan, ko bodo deljene s svetom.
BGKO vabi poslušalce z vsega sveta, da se jim pridružijo na tem čustvenem potovanju, in obljublja edinstveno ter pristno izkušnjo na vsakem prihajajočem koncertu.
Cena vstopnice:
Predprodaja: 22 € (do 13. oktobra 2026)
Na dan dogodka: 25 €

Povezava do originalnega članka

Filharmonični orkester iz Luksemburga
2026-11-06 19:30 - 21:30 | Maribor center / Dvorana Union
1. koncert Orkestrskega cikla 2026/2027
FILHARMONIČNI ORKESTER IZ LUKSEMBURGA
Martin Rajna, dirigent
Kirill Gerstein, klavir
Claude Debussy: Preludij k favnovemu popoldnevu, L 86
Béla Bartók: Koncert za klavir in orkester št. 3 v E-duru, Sz. 119
***
Ludwig van Beethoven: Simfonija št. 5 v c-molu, op. 67
Filharmonični orkester iz Luksemburga je pravi ponos svoje male vojvodske države. Ustanovljen je bil leta 1933 kot izvajalsko telo Radia Luksemburg (RTL), leta 2005 pa je postal rezidenčni orkester arhitekturno atraktivne moderne zgradbe nove Filharmonije. Orkester, sestavljen iz mednarodnega nabora glasbenikov, je v svojem skoraj stoletje dolgem delovanju razvil prepoznavni zvok, s katerim želi poudariti vlogo, ki jo imajo za Luksemburg kultura, večnacionalnost in povezovanje. V sezoni 2026/2027 mesto glavnega dirigenta orkestra prevzema Martin Rajna, madžarski glasbenik in hitro vzpenjajoča se nova dirigentska zvezda na mednarodni glasbeni sceni. Komaj 27-leten, je bil leta 2023 imenovan za glavnega dirigenta Madžarske državne opere v Budimpešti, poleg tega pa dirigira tudi Madžarski nacionalni filharmoniji in Simfoničnemu orkestru Madžarskega radia, Londonskemu filharmoničnemu orkestru, orkestru beneškega gledališča La Fenice ter Simfonikom iz Nürnberga.
Prestižno svetovljansko noto bo koncertu dal pianist Kirill Gerstein, ki je eden najbolj iskanih svetovnih pianistov, glasbenik nevsakdanje širine, ki se poglablja v staro glasbo, klasično-romantični repertoar in sodobno glasbo ter celo jazz in improvizacijo. Nase je opozoril z zmago na prestižnem tekmovanju Arthurja Rubinsteina v Tel Avivu, danes pa nastopa z vodilnimi svetovnimi orkestri, dirigenti in izbranimi partnerji iz sveta komorne glasbe. Slovi po tehnični virtuoznosti in poglobljenem, intelektualno zaznamovanem pristopu k igranju; v uglednem The Observerju so o njem zapisali: »Takšno resno, inteligentno in virtuozno muziciranje je tisto, zaradi česar je klasična glasba tako živa tudi danes.«
Gerstein bo z orkestrom izvedel zadnjega izmed treh pomembnih koncertov za klavir Béle Bartóka, nato pa bo orkester svoj muzikalni žar dokazal še z interpretacijo slovite Beethovnove »Usodne« simfonije.
Programska knjižica 2026/2027
Vstopnice:
Redna cena: 29 €
Upokojenci in invalidi: 21 €
Študenti, dijaki: 7 €
Družinska vstopnica: 26 € (odrasli), 7 € (otrok)

Povezava do originalnega članka

Mozart!
2026-11-18 19:30 - 21:30 | Maribor center / Dvorana Union
2. koncert Komornega cikla 2026/2027
Dejan Lazić, klavir
Tom Owen, oboa; Tevž Kupljenik, oboa; Ognjen Popović, klarinet; Urška Zupan, klarinet; Maximiliano Martín, basetni rog; Andraž Golob, basetni rog; Hanno Dönneweg, fagot; Eva Fritz, fagot; Boštjan Lipovšek, rog; Sebastijan Buda, rog; Jernej Cigler, rog; Michael Armbruster, rog; Iztok Hrastnik, kontrabas
Wolfgang Amadeus Mozart:
Fantazija št. 3 v d-molu, K 397 (dokončal D. Lazić)
Kvintet za klavir in pihala v Es-duru, K 452
***
Serenada št. 10 v B-duru, K 361/370a, »Gran Partita«
Mozart je v svojem bogatem ustvarjanju našel genialno iskrico navdiha v skladanju za skoraj vsako koncertno ali salonsko glasbilo in jim namenil izvirno in domiselno stvaritev. Za ta raznoliki opus se mu lahko zahvalijo tudi pihalci, saj je za različne zasedbe in kombinacije teh glasbil ustvaril vrsto mojstrovin. Med njimi morda najbolj izstopa serenada s pridevkom »Gran Partita«, ki jo bomo slišali na našem koncertu, posvečenem Mozartu. Gre za najvidnejše delo, napisano za standardno zasedbo osmih pihal in razširjeno s štirimi dodatnimi glasovi (med njimi sta redkeje slišana basetna roga, inačici klarineta iz Mozartovega časa) ter kontrabasom. Ta glasba na povsem izviren, Mozartu lasten način združuje duh dvorne uverture, kompleksnost simfonije, operno dramatičnost in poglobljenost komorne glasbe.
V interpretacijah Mozartovih umetnin se bo na pričujočem koncertu predstavila vrhunska mednarodna zasedba pihalcev. Na odru bodo v enkratni kombinaciji združili moči ugledni slovenski glasbeniki in njihovi tuji kolegi, s katerimi sodelujejo na največjih mednarodnih odrih, ter izkušeni mojstri in predstavniki nove generacije. Poseben gost, solist koncerta, bo mednarodno priznani hrvaški pianist Dejan Lazić, ki ne slovi le po solističnih nastopih, ampak tudi po študioznosti in skladateljskem delu. O tem se bomo lahko prepričali na tem koncertu, na katerem bo Lazić predstavil svojo različico nedokončane Mozartove Tretje fantazije in se s tem osebno poklonil skladatelju, ki navdihuje še danes.
Programska knjižica 2026/2027
Vstopnice:
Redna cena: 19 €
Upokojenci in invalidi: 11 €
Študenti, dijaki: 5 €
Družinska vstopnica: 17 € (odrasli), 5 € (otrok)

Povezava do originalnega članka

Klasično: Marimba
2026-11-19 11:00 - 12:00 | Maribor center / Dvorana Union
2. koncert Mladinskega cikla 2026/2027
Nežka Prosenjak, marimba
Komentirani koncert
Nežka Prosenjak je uveljavljena slovenska tolkalka, ki se osredotoča predvsem na marimbo. Živi in ustvarja v Švici, kjer nastopa kot solistka, orkestrska glasbenica in članica različnih ansamblov. Svojo pot je začela na Glasbeni šoli Ravne na Koroškem, nadaljevala na Konservatoriju za glasbo in balet Maribor, nato pa študirala na univerzah v Gradcu in Bernu, kjer se je specializirala za sodobno in solistično igro. Je prejemnica številnih mednarodnih nagrad. Njen repertoar obsega vse od interpretacij klasičnih del, kot je Bachov Dobro uglašeni klavir, do zahtevnih sodobnih kompozicij za solo marimbo.
Za Mladinski cikel je glasbenica pripravila učno urico o izraznosti marimbe, in sicer s poudarkom na klasični glasbi. Marimba je melodično tolkalo afriškega izvora, ki po videzu spominja na velik ksilofon. Sestavljena je iz uglašenih lesenih ploščic, pod katerimi so navpične kovinske cevi (resonatorji), ki ojačajo in podaljšajo zvok. Ima značilen topel, mehak in globok ton, ki je precej temnejši od ostrega zvoka ksilofona. Ploščice so najpogosteje izdelane iz honduraškega palisandra ali cenejšega lesa padouk. Nanjo igramo z udarjalkami (paličicami), ki so običajno ovite z volno ali bombažem. Profesionalni glasbeniki (marimbisti) pogosto uporabljajo po dve udarjalki v vsaki roki, kar jim omogoča igranje akordov. Tako se v rokah izjemne solistke marimba lahko prelevi v fascinantno virtuozno glasbilo!
Programska knjižica 2026/2027
Vstopnice: 5 €

Povezava do originalnega članka

Penziči
2026-11-23 19:00 - 20:00 | Maribor center / Dvorana generala Maistra
Ko penziči brez filtra dobijo mikrofon.
Na mladih svet stoji, »penziči« so ga pa zgradil.
Jaka Šraufciger oz. Vinko Šimek se vrača na slovenske odre, Boris Kobal tudi, Franci Kek bo prvič nastopil kot stand-up komik, Boštjan Meglič – Peška pa je poštarsko uniformo za nekaj časa obesil v omaro. Štiri ikone slovenske komedije, ki že desetletja zabavajo vse, ki jih hočejo gledati in poslušati. Vsem štirim pa je skupno, da so »penziči«. Zato imajo, kot vsi penzionisti, veliko za povedati in predvsem si upajo VSE povedati. Če bi radi slišali njihov pogled na moderni svet, ljubezen v zlatih letih in na radosti ter tegobe, ki pridejo s penzijo, potem morate priti.
Ker pa imajo najmanj časa ravno v penziji, boste lahko legende slovenske komedije v novi predstavi »Penziči« videli le v omejenem številu predstav. Enkratna turneja po Sloveniji in TO JE TO.
Pohitite, da jih ne zamudite.
Predstava traja med 90 in 120 minut.

Povezava do originalnega članka

Beneški baročni orkester
2026-12-03 19:30 - 21:30 | Maribor center / Dvorana Union
2. koncert Orkestrskega cikla 2026/2027
BENEŠKI BAROČNI ORKESTER
Andrea Marcon, vodja
Chouchane Siranossian, violina
DVOBOJ GODAL
Antonio Vivaldi: Sinfonia v G-duru za godalni orkester in basso continuo, RV 149
Antonio Vivaldi: Koncert za dva violončela, godalni orkester in basso continuo v g-molu, RV 531
Pietro Locatelli: Koncert za violino, godalni orkester in basso continuo v c-molu, op. 3, št. 2, iz zbirke L´arte del violino
***
Baldassare Galuppi: Sinfonia v G-duru
Giuseppe Tartini: Koncert za violino, godalni orkester in basso continuo v A-duru, D 96
Antonio Vivaldi: Koncert za violino, godalni orkester in basso continuo v D-duru, RV 208, »Grosso Mogul«
Beneški baročni orkester od leta 1997 s svojim ustanoviteljem, priznanim poznavalcem baročne glasbe in čembalistom Andreo Marconom, deluje kot eden najuspešnejših orkestrov, posvečenih izvajanju glasbe na zgodovinskih glasbilih. Zaradi svojega iskrivega zvoka in slogovne pristnosti je za svoje nastope po vsem svetu prejel mednarodna priznanja, kot so nagrada choc du monde de la musique, diapason d’or, echo in Edison ter nominacijo za grammyja. V zadnjih letih glasbeniki žanjejo posebne uspehe z nastopi z violinistko Chouchane Siranossian, eno vodilnih imen na področju baročne glasbe in bleščečo virtuozinjo. Za skupne nastope in posnetke so prejeli številne dodatne ugledne nagrade. Njihov zadnji program z deli Vivaldija, Tartinija in Locatellija, naslovljen Dvoboj beneških godal (Duello d’archi a Venezia), ki so ga leta 2023 zabeležili tudi na albumu, prepričuje z virtuoznostjo, uglašenostjo izvajalcev in slogovno iskrivostjo. Več kot dober povod, da tem izjemnim glasbenikom prisluhnemo tudi na našem odru!
Programska knjižica 2026/2027
Vstopnice:
Redna cena: 29 €
Upokojenci in invalidi: 21 €
Študenti, dijaki: 7 €
Družinska vstopnica: 26 € (odrasli), 7 € (otrok)

Povezava do originalnega članka

Rock 'ma mlade 2026 #3: Štala
2026-12-11 15:00 - 16:00 | Kulturni inkubator
ROCK ‘MA MLADE 2026
KONCERT ZASEDBE ŠTALA
Petek, 11. december 2026 // ob 20.00 // Kulturni inkubator
V petek, 11. decembra 2026, bo v Kulturnem inkubatorju tretji koncert cikla koncertnih večerov Rock ‘ma mlade 2026. Ob 20. uri bo na oder Kulturnega inkubatorja stopila mlada zasedba Štala. Vstopnine ni, rock on.

Štala je šolski bend s Prve gimnazije Maribor, ki ponavadi igra rock pesmi znanih izvajalcev različnih generacij, kot so Blondie, Cranberies, Ma Chemical Romanec …
V sestavi so: Katarina Kašman (vokal) // Uliana Babina (električna kitara) // Valentina Mlinar (električna kitara) // Sofie Tomič (bas) // Klemen Brvar (bobni)

Povezava do originalnega članka

Zvonki odmevi: Metalofon
2027-01-13 11:00 - 12:00 | Maribor center / Dvorana Union
3. koncert Mladinskega cikla 2026/2027 Grega Gorenšek, tolkala
Komentirani koncert
Grega Gorenšek je vrhunski tolkalni solist, ki je na Akademiji za glasbo v Ljubljani diplomiral iz klasičnih tolkal. V času študija je prejel Zoisovo in Yamaha štipendijo, na državnem tekmovanju mladih slovenskih glasbenikov (TEMSIG) pa je bil dobitnik prve nagrade in zlate plakete v najvišji kategoriji.
Že več kot dvajset let poučuje na Konservatoriju za glasbo v Mariboru in je avtor prvih slovenskih knjig za tolkalno tehniko. Napisal je pet učbenikov, na podlagi katerih izvaja predstavitve in seminarje po glasbenih šolah. Udeležil se je številnih snemanj ter nastopov in je prvi slovenski tolkalec, ki snema in izdaja studijske solo albume in videospote, poznamo pa ga tudi po nastopu v drugi sezoni oddaje Slovenija ima talent. Poleg tega je vrhunski rock bobnar ter komorni in orkestrski glasbenik.
Metalofon je melodično tolkalo, sestavljeno iz uglašenih kovinskih ploščic, po katerih udarjamo s paličicami. Je del družine idiofonov (samozvenečih glasbil), kjer zvok proizvaja snov sama. Ploščice so običajno iz aluminija ali posebnih kovinskih zlitin, kar daje inštrumentu bogat, mehak in dolgotrajno zveneč ton. Glavna razlika med metalofonom in ksilofonom je v materialu ploščic: ksilofon ima lesene ploščice, metalofon pa kovinske, zaradi česar ima slednji daljši odmev. Obstajajo sopranski, altovski in basovski metalofoni, ki se med seboj razlikujejo po velikosti in tonskem obsegu. Delijo pa se še na dve vrsti: diatonični so uglašeni na določeno lestvico (npr. C-dur), kromatični pa vključujejo vse poltone. Metalofon se v šolah pogosto uporablja kot del Orffovega instrumentarija za učenje glasbe, seveda pa tudi v orkestrih. In prav takšen velik metalofon bo zazvenel na našem koncertu.
Programska knjižica 2026/2027
Vstopnice: 5 €

Povezava do originalnega članka

Angleški komorni orkester
2027-01-30 19:30 - 21:30 | Maribor center / Dvorana Union
3. koncert Orkestrskega cikla 2026/2027 prinaša nastop English Chamber Orchestra pod vodstvom dirigentke Marzena Diakun in pianistke Elisabeth Leonskaja. Večer bo posvečen dunajskim mojstrom Haydnu, Mozartu in Schubertu ter prežet z vrhunsko interpretacijo, eleganco in izrazito muzikalnostjo.
3. koncert Orkestrskega cikla 2026/2027
ANGLEŠKI KOMORNI ORKESTER
Marzena Diakun, dirigentka
Elisabeth Leonskaja, klavir
Joseph Haydn: Simfonija št. 44 v e-molu, Hob. I/44
Wolfgang Amadeus Mozart: Koncert za klavir in orkester št. 9 v Es-duru, K 271, »Jeunehomme«
Franz Schubert: Simfonija št. 5 v B-duru, D 485
Angleški komorni orkester je ena najuglednejših glasbenih zasedb Anglije in vedno dobrodošel gost v Mariboru. Tokrat se bo s prodorno poljsko dirigentko Marzeno Diakun v času praznovanja Mozartovega rojstnega dne posvetil delom dunajskih oziroma na Dunaju delujočih skladateljev.
Temperamentni in hkrati precizni nastop mlade dirigentke bo dopolnil prepoznavni osebni slog karizmatične Elisabeth Leonskaje. Ruska pianistka, ki se je rodila v gruzijskem mestu Tbilisi, že več kot šest desetletij svetovno koncertno občinstvo navdušuje s svojim srčnim doživljanjem glasbe. »Kot interpreti moramo glasbenemu izrazu omogočiti, da zazveni. Ne smemo se bati izraziti čustev skozi glasbo,« pravi Leonskaja. In to dokazuje s svojo predanostjo na vsakem nastopu. Njena izjemna glasbena pot se je začela, ko je še kot študentka Moskovskega konservatorija začela pobirati nagrade na pomembnih mednarodnih klavirskih tekmovanjih ter pritegovati pozornost največjih glasbenikov svojega časa. Navdušila je slovitega Svjatoslava Richterja, ki je odločilno vplival na njen umetniški razvoj in s katerim je tesno sodelovala. Leta 1978 je zapustila tedanjo Sovjetsko zvezo in se ustalila na Dunaju, od koder še danes nadalje razvija svojo bogato in razvejano kariero.
Kot solistka nastopa z vodilnimi orkestri in priznanimi dirigenti ter redno gostuje na številnih uglednih mednarodnih festivalih. Njeno ime velja za referenco tudi na področju komorne glasbe, zato ne preseneča, da jo najdemo med vodilnimi umetniki v najuglednejših klavirskih ciklih velikih glasbenih središč po svetu – od Pariza in Dunaja do Melbourna. Leta 2020 je za življenjsko delo prejela nagrado ICMA (mednarodna nagrada za klasično glasbo). Elisabeth Leonskaja nas bo tokrat prvič razveselila z nastopom na odru mariborske Dvorane Union.
Programska knjižica 2026/2027
Vstopnice:
Redna cena: 29 €
Upokojenci in invalidi: 21 €
Študenti, dijaki: 7 €
Družinska vstopnica: 26 € (odrasli), 7 € (otrok)

Povezava do originalnega članka

Nuška Drašček in Trio Podlesek Pečar Serdar
2027-02-10 19:30 - 21:30 | Maribor center / Dvorana Union
3. koncert Komornega cikla 2026/2027
Nuška Drašček, mezzosopran
Janez Podlesek, violina
Karmen Pečar Koritnik, violončelo
Aleksandar Serdar, klavir
Ludwig van Beethoven: Izbor iz zbirke 25 škotskih pesmi, op. 108, za glas, violino, violončelo in klavir
Gabriel Fauré: Trio za violino, violončelo in klavir v d-molu, op. 120
***
Hector Berlioz: Poletne noči, op. 7
Ludwig van Beethoven: Trio za violino, violončelo in klavir v B-duru, op. 11, »Gassenhauer«
Nuška Drašček je ugledna slovenska pevka, ki občinstvo navdušuje s svojim glasom, odrsko prezenco in izredno širokim repertoarjem, ki sega vse od opere, samospeva in vokalno-instrumentalnih del do šansona, jazza, slovenske ljudske pesmi, popa, gospela in muzikala. Posebno predana je klasični glasbi, h kateri se s poglobljenimi interpretacijami vedno znova vrača – tudi tokrat, ko bo nastopila z zasedbo tria vrhunskih slovenskih oziroma v Sloveniji delujočih instrumentalistov. Violinist Janez Podlesek, dolgoletni koncertni mojster Orkestra Slovenske filharmonije, violončelistka Karmen Pečar Koritnik, priljubljena in mednarodno uveljavljena solistka in komorna glasbenica, ter srbski virtuoz na klavirju Aleksandar Serdar, ki ima bogato mednarodno kariero, so leta 2021 združili moči in ustanovili to novo zasedbo klavirskega tria.
V osrčju sporeda bodo prefinjeni zvočni svetovi francoske glasbe ter globok poklon velikemu Beethovnu. Tega skladatelja že stoletja častimo zaradi njegovega prelomnega instrumentalnega opusa, manj znano pa je, da se je z veliko vnemo in zelo uspešno posvečal tudi vokalni glasbi. Nuška Drašček bo ta del Beethovnovega opusa osvetlila z izborom iz njegove z ljudskimi vižami navdahnjene zbirke Škotskih pesmi. Instrumentalisti se bodo nato posvetili Beethovnovemu ustvarjanju za zasedbo klavirskega tria in zaigrali poglobljeno zasnovano delo, ki pa koketira s popularno dunajsko ulično glasbo (t. i. pesmi »Gassenhauer«). Protiutež bo ponudil melodično bogat trio Gabriela Fauréja ter očarljivi, zvočno barviti samospevi Hectorja Berlioza.
Programska knjižica 2026/2027
Vstopnice:
Redna cena: 19 €
Upokojenci in invalidi: 11 €
Študenti, dijaki: 5 €
Družinska vstopnica: 17 € (odrasli), 5 € (otrok)

Povezava do originalnega članka

Harmonije violončela in klavirja
2027-03-04 15:00 - 16:00 | Maribor center / Dvorana Union
4. koncert Mladinskega cikla 2026/2027
DUO DEVANA
Ema Grčman, violončelo; Tanja Činč Mirt, klavir
Komentirani koncert
Duo Devana bo mlado občinstvo popeljal na glasbeno potovanje dveh glasbil, ki sta si medsebojno naklonjeni in dobro ukoreninjeni v zgodovini glasbe. Kombinacija violončela in klavirja je ena najbolj priljubljenih komornih zasedb v klasični glasbi, saj globok, pevski ton violončela odlično dopolnjuje harmonsko širino klavirja. Številni skladatelji so za ti dve glasbili napisali vrhunske sonate in krajše skladbe, med njimi Ludwig van Beethoven, Johannes Brahms, Sergej Rahmaninov, Gabriel Fauré, Camille Saint-Saëns in mnogi drugi. Na našem komentiranem koncertu se bomo odpravili skozi zgodovino obeh glasbil, spoznali njune značilnosti, slišali značilne skladbe ter izvedeli še marsikaj zanimivega o sozvočju in izraznosti violončela in klavirja.
Programska knjižica 2026/2027
Vstopnice: 5 €

Povezava do originalnega članka

Komorni zbor Megaron in Baročni orkester Megaron
2027-03-13 18:00 - 21:00 | Maribor center / Dvorana Union
3. koncert Komornega cikla 2026/2027
KOMORNI ZBOR MEGARON
Damijan Močnik, dirigent zbora
BAROČNI ORKESTER MEGARON
Maria Lindal, koncertna mojstrica
GARY GRADEN, dirigent
Thomas Köll, Evangelist; Olle Persson, Jezus; Jeanette Köhn, sopran; Barbara Kozelj, alt; Martin Logar, tenor; Jakob Högström, bas
Johann Sebastian Bach: Pasijon po Mateju, BWV 244
Veličastne glasbe Johanna Sebastiana Bacha, ki mnogim še danes velja za vzor popolnosti glasbene kompozicije, si skoraj ni mogoče predstavljati brez njenega mesta v pomembnih praznikih cerkvenega leta. Prav ti so spodbudili odločitev, da tokrat v našem ciklu predstavimo eno od skladateljevih najbolj impozantnih del.
Glasbenikov, ki Bachovo glasbo razumejo in izvajajo na najvišji ravni, v Sloveniji ne manjka. To nas je spodbudilo, da smo pri snovanju koncertne sezone nekoliko premešali karte in se odločili, da abonentom Komornega cikla tokrat ponudimo nekaj posebnega: na odru bomo gostili skoraj stočlansko zasedbo. Slišali bomo zgolj po imenu komorni zbor Megaron v združenih močeh s skrbno izbrano mednarodno istoimensko zasedbo instrumentalistov baročnega orkestra ter solistov. Zbor, ki ga vodi njegov ustanovitelj, skladatelj in dirigent Damijan Močnik, se je v dveh desetletjih delovanja razvil v vrhunsko izvajalsko telo, ki uspešno nastopa doma in v tujini ter je aktualni zmagovalec mednarodnega zborovskega tekmovanja Naša pesem v Mariboru. Odlikujeta ga prepoznaven razkošni zven in sposobnost vznemirljivega interpretiranja skladb iz različnih slogovnih obdobij. Za izvedbo Pasijona po Mateju bo vodstvo združenih ansamblov – zbora in baročnega orkestra – prevzel mednarodno uveljavljeni ameriški dirigent Gary Graden, ki deluje na Švedskem.
Od dveh znamenitih Bachovih pasijonov je Pasijon po Mateju bolj introspektiven in usmerjen k človeški ranljivosti, zato tako močno nagovarja tudi sodobno poslušalstvo. Bach je vanj vtisnil čustveno napetost in občutje negotovosti v času velikih kriz – izkušenj, ki jih dobro poznamo še danes. Muzikolog Alex Ross je tenkočutno razmišljal, da nam – in morda tudi sebi – Bach odpira pot, kako se soočati z ekstremnimi čustvenimi stanji, z nami sočustvuje, ne da bi nas tolažil.
Programska knjižica 2026/2027
Vstopnice:
Redna cena: 19 €
Upokojenci in invalidi: 11 €
Študenti, dijaki: 5 €
Družinska vstopnica: 17 € (odrasli), 5 € (otrok)

Povezava do originalnega članka

Komorni orkester iz Stuttgarta
2027-03-17 19:30 - 21:30 | Maribor center / Dvorana Union
4. koncert Orkestrskega cikla 2026/2027 prinaša nastop Stuttgart Chamber Orchestra pod vodstvom Thomas Zehetmair ter gostovanje trobentačice Lucienne Renaudin Vary, sopranistke Mojca Bitenc in igralca Aleš Valič. Večer bo v znamenju poklona Beethovnu in Goetheju z izvedbo scenske glasbe za tragedijo Egmont, dopolnjene z interpretacijo izbranih besedil.
4. koncert Orkestrskega cikla 2026/2027
KOMORNI ORKESTER IZ STUTTGARTA
Thomas Zehetmair, dirigent
Lucienne Renaudin Vary, trobenta
Mojca Bitenc, sopran
Aleš Valič, govorec
Felix Mendelssohn Bartholdy: Uvertura Hebridi, op. 26
Joseph Haydn: Koncert za trobento v Es-duru, Hob. VIIe/1
Ludwig van Beethoven: Scenska glasba za Goethejevo tragedijo Egmont, op. 84
Ob obletnici Beethovnove smrti (marec 1827) bomo počastili eno od velikih duhovnih vezi v zgodovini umetnosti – skladatelja Ludwiga van Beethovna in pesnika Johanna Wolfganga von Goetheja. Beethoven je Goetheja neizmerno cenil in je z velikim navdihom uglasbil njegova besedila. O njegovi predanosti priča že dejstvo, da za naročilo glasbe k drami Egmont ni želel plačila, ustvaril jo je »zgolj iz ljubezni do pesnikovih del, ki me osrečujejo«. Danes na koncertnih odrih iz Egmonta najpogosteje slišimo znamenito uverturo, zato želimo ob skladateljevi obletnici to pomanjkljivost popraviti in se glasbenemu velikanu pokloniti z izvedbo celotne glasbe za Goethejevo delo, ki je napajalo njegov ustvarjalni genij. Slišali bomo celotno scensko glasbo za Goethejevo tragedijo, dopolnjeno s skrbno izbranimi odlomki izvirnega besedila v novem prevodu (pripravljenem posebej za to izvedbo) v interpretaciji Aleša Valiča, prvaka ljubljanske Drame. Veselimo pa se tudi nastopa ene od vodilnih slovenskih sopranistk mlajše generacije, Mojce Bitenc, v solistični pevski točki.
Prvi del koncertnega večera bo ponudil vpogled v najaktualnejše presežke mednarodne scene klasične glasbe. Izjemnemu Komornemu orkestru iz Stuttgarta se bo pridružila nova zvezda trobente, Francozinja Lucienne Renaudin Vary, ki je leta 2025 prejela nagrado Opus Klassik za instrumentalistko leta.
Poklon Beethovnu: Goethejev in Beethovnov Egmont
Mojca Kranjc
Historični grof Lamoral Egmontski je bil sredi 16. stoletja general in eden najvplivnejših državnikov v Španski (Habsburški) Nizozemski. Lojalen svojemu suverenu, španskemu kralju Filipu II., je kot goreč katolik sicer preganjal protestantske ikonoklaste, a je nasprotoval inkviziciji in odvzemu pravic nizozemskim stanovom, zato ga je kralj za zgled uporniškemu nizozemskemu ljudstvu obtožil veleizdaje in ga v sumljivem procesu, ki ga je vodil njegov odposlanec, vojvoda Alba, obsodil na smrt z obglavljenjem. Njegova usmrtitev je bila eden od sprožilnih momentov t. i. osemdesetletne vojne, katere posledica je bila osamosvojitev Nizozemcev izpod španske vladavine.
Dobrih dvesto let pozneje je Egmontova življenjska pot navdihnila takrat že uveljavljenega pesnika in dramatika Goetheja, na katerega je vtis naredila predvsem Egmontova zgodovinsko izpričana odločitev, da kljub prigovarjanju in svarilom prijateljev ne bo pobegnil pred prihajajočim Albo in njegovo vojsko, temveč bo verjel v kraljevo pravičnost in se zavzel za mirno rešitev konfliktov. Čeprav se to njegovo stališče utegne zdeti politično naivno, je Goethe, bržkone v slutnji napovedujočega se koncepta nacionalne države, v njem videl herojsko držo plemenitega človeka, ki se je pripravljen žrtvovati za svobodo svojega ljudstva. V igro pa je vpisal še drugo raven tega pojma, osebno svobodo, ki se ne ozira na družbene konvencije in dopušča ljubezensko zvezo med plemičem in meščanko. Izmišljena dramska oseba, dekle Klarica, je Egmontova velika ljubezen in sprva simbolizira ta tip svobode, a v sklepnem dejanju, ko se Egmont sooča z bližajočo se smrtjo, v njegovih sanjskih videnjih preraste v simbol svobode nasploh.
Goethe je glasbeno spremljavo predvidel že sam, dobrih dvajset let po nastanku »žaloigre v petih dejanjih« pa je Beethoven prejel povabilo dunajskega Burgtheatra, naj napiše izvirno glasbo za njeno uprizoritev. Skladatelj je naročilo z veseljem sprejel, saj je bila Goethejeva misel v soglasju z njegovimi političnimi stališči, ki so se še zaostrila, ko se je leta 1804 Napoleon oklical za cesarja Francije ter s tem dejanjem razočaral vse, vključno z Beethovnom, ki so v njem videli utelešenje demokratičnih idealov.
V slovenščini je bil Egmont doslej uprizorjen dvakrat, obakrat v ljubljanski Drami, in sicer prvič leta 1896, drugič pa leta 1950; slednjo uprizoritev je režiral dr. Branko Gavella, ki je uporabil Beethovnovo glasbo, izvedeno v živo (orkester Slovenske filharmonije, dirigent Jakov Cipci). S to odločitvijo je bil Gavella skorajda izjema, saj so dramska gledališča čedalje redkeje uprizarjala integralno Goethejevo besedilo, pospremljeno z Beethovnovo glasbo. Posledica je bila, da je glasba zaživela samostojno življenje; v želji, da bi vendarle ostala povezana z Goethejevo igro, je nastalo več besedil, ki tvorijo vez med posameznimi točkami. Tovrstnih izvedb Beethovnove glasbe za Egmonta se je oprijela oznaka »oratorijske«.
Za tokratno izvedbo je bilo izbrano vezno besedilo, ki sta ga leta 2019, pred 250-letnico Beethovnovega rojstva, za Beethovnov orkester iz Bonna pripravila dramaturg orkestra Tilmann Böttcher in znameniti dramski igralec Matthias Brandt, ki je besedilo tudi interpretiral. Svojo verzijo sta, drugače od drugih avtorjev, sestavila izključno iz navedkov Goethejeve igre, tako da sta jo primerno okrajšala in dramaturško uredila z mislijo, da bo Goethejevi zgodbi z lahkoto sledilo tudi poslušalstvo, ki mu njene podrobnosti niso popolnoma znane.
Programska knjižica 2026/2027
Vstopnice:
Redna cena: 29 €
Upokojenci in invalidi: 21 €
Študenti, dijaki: 7 €
Družinska vstopnica: 26 € (odrasli), 7 € (otrok)

Povezava do originalnega članka

Klasični Artač
2027-04-08 15:00 - 16:00 | Maribor center / Dvorana Union
5. koncert Mladinskega cikla 2026/2027
Tilen Artač, povezovalec
SLOVENSKI MLADINSKI ORKESTER
Živa Ploj Peršuh, dirigentka
Komentirani koncert
Tilen Artač, mojster imitacije, predvsem pa akademsko izobraženi glasbenik, skupaj s Slovenskim mladinskim orkestrom, violončelom in dirigentsko palico občinstvo vabi na popotovanje skozi zimzeleni repertoar večnih klasikov Johanna Straussa, Wolfganga Amadeusa Mozarta, Ludwiga van Beethovna, Gioachina Rossinija in drugih. Tilen in Slovenski mladinski orkester dokazujeta, da je klasična glasba v svojem bistvu zabavna glasba v preobleki.
Projekt je zasnovan kot inovativni preplet klasične glasbe in humorja. Scenarij sta pod umetniškim vodstvom dirigentke Žive Ploj Peršuh napisala Tilen Artač in Jure Godler. Naloga, ki sta si jo zastavila, je jasna: klasično glasbo želita predstaviti kot privlačno in dostopno ter spodbuditi zanimanje zanjo pri mladih talentih, ki so prihodnost te umetnosti. Poleg tega pa poskrbita še za obilo zabave!
Programska knjižica 2026/2027
Vstopnice: 5 €

Povezava do originalnega članka

Orkester Leonore
2027-05-06 19:30 - 21:30 | Maribor center / Dvorana Union
5. koncert Orkestrskega cikla 2026/202
ORKESTER LEONORE
Daniele Giorgi, dirigent
Soyoung Yoon, violina
Jean Sibelius: Koncert za violino in orkester v d-molu, op. 47
***
Johannes Brahms: Simfonija št. 2 v D-duru, op. 73
Za Orkester Leonore, ki ga vodi njegov utemeljitelj, vsestranski italijanski dirigent in violinist Daniele Giorgi, so značilne odprtost, svežina in izvrstnost, ki jo redko najdemo pri velikih orkestrih. Orkester s središčem v toskanskem mestu Pistoia odseva entuziazem in poglobljenost njegovih članov, ki prihajajo iz vrst vodilnih evropskih orkestrov in skupaj poskrbijo za nevsakdanji zvočni razcvet izvajanega repertoarja. S tem pristopom so prepričali tudi tako zahtevno občinstvo, kot je tisto, ki obiskuje koncerte ugledne hamburške Filharmonije na Labi, kjer je orkester že večkrat nastopil na razprodanih koncertih.
Spored koncerta za naše občinstvo bosta zaznamovali dve veliki mojstrovini iz poznega 19. oziroma z začetka 20. stoletja. Violinski koncert Jeana Sibeliusa je eno najbolj samosvojih del koncertnega repertoarja in združuje virtuoznost s temno, zadržano severnjaško liriko, ki spominja na finsko pokrajino; prežema jo občutek širine ter notranje napetosti in je hkrati surova in pretanjena. Brahmsova Druga simfonija na videz deluje kot svetlejša protiutež, saj izžareva nekaj tistega notranjega miru, ki ga je skladatelj občutil med počitnikovanjem na Vrbskem jezeru, kjer je ustvarjal simfonijo. V resnici pa je tudi to delo polno globine in melanholije, tako značilne za Brahmsovo glasbeno govorico. Lok med introspektivnostjo in bleščavostjo bo v Sibeliusovem Violinskem koncertu napela Soyoung Yoon, nova zvezda med mladimi talenti. Soyoung Yoon je prejela vrsto nagrad, med njimi tri najpomembnejše violinistične, in sicer na mednarodnem tekmovanju v Indianapolisu, na tekmovanju Čajkovskega in na tekmovanju kraljice Elizabete, prepričala pa je tudi kritiška peresa revije Gramophone in časnika The Guardian.
Programska knjižica 2026/2027
Vstopnice:
Redna cena: 29 €
Upokojenci in invalidi: 21 €
Študenti, dijaki: 7 €
Družinska vstopnica: 26 € (odrasli), 7 € (otrok)

Povezava do originalnega članka

Stockholm Chamber Brass
2027-05-18 19:30 - 21:30 | Maribor center / Dvorana Union
5. koncert Komornega cikla 2026/2027
STOCKHOLM CHAMBER BRASS
Urban Agnas, trobenta; Tom Poulson, trobenta; Annamia Larsson, rog; Jonas Bylund, pozavna; Dirk Hirthe, tuba
STARO NOVO
Francisco de la Torres: Španija (prir. Urban Agnas)
Đuro Živković: Bizantinski kvintet
Carlo Gesualdo: Trije moteti
David Mastikosa: novo delo
***
Improvizacija na sekvenco O ecclesia Hildegarde iz Bingna
Jenny Hettne: Mikorizna mreža
Raffaella Aleotti: Deus orationem meam
Nina Šenk: Tri pesmi
Stockholm Chamber Brass je leta 1988 ustanovilo pet mladih švedskih glasbenikov z gorečo željo po skupnem muziciranju in odkrivanju repertoarja za zasedbo petih trobil. Istega leta se je ambiciozna peterica odpravila v Narbonne v Franciji, kjer se je udeležila uglednega mednarodnega tekmovanja za trobilne kvintete ter z lahkoto prekosila sotekmovalce in odnesla prvo nagrado. S tem se je začela več kot petintridesetletna pot ene vodilnih trobilnih zasedb na svetu. Odtlej glasbeniki redno nastopajo na najpomembnejših svetovnih odrih in uglednih festivalih, kot sta Bad Kissinger Sommer in Schleswig-Holstein, poleg tega pa kot predani pedagogi vodijo tudi mojstrske tečaje. Posebno dolžnost čutijo do razvoja izvirnega repertoarja za svojo zasedbo in so botrovali več kot petdesetim naročilom novih skladb. Mnoge skladbe, posvečene prav našim petim trobilcem iz Stockholma, so postale stalnica koncertnih odrov po vsem svetu.
V aktualnem koncertnem projektu glasbeniki raziskujejo stične točke med glasbo enaindvajsetega stoletja ter srednjeveško in renesančno glasbo. Čeprav sta se glasbeni jezik in zvočna podoba v zadnjih 1000 letih močno spremenila, jedro starega in novega ostaja tesno povezano s temeljnima izraznima oblikama: pesmijo in plesom. Stockholm Chamber Brass bo izvedel slovenske premiere treh skladb, napisanih posebej zanje, ter predstavil lastne različice del stare glasbe v novih preoblekah. Koncert se bo sklenil s skladbo slovenske skladateljice Nine Šenk.
Programska knjižica 2026/2027
Vstopnice:
Redna cena: 19 €
Upokojenci in invalidi: 11 €
Študenti, dijaki: 5 €
Družinska vstopnica: 17 € (odrasli), 5 € (otrok)

Povezava do originalnega članka
